CELEX: C2007/117/46
Language: sk
Date: 2007-05-26 00:00:00
Title: Vec T-90/07 P: Odvolanie podané 26. marca 2007 : Belgické kráľovstvo proti rozsudku Súdu pre verejnú službu zo 16. marca 2007 vo veci F-92/05, Genette/Komisia

26.5.2007   
            
            
               SK
            
            
               Úradný vestník Európskej únie
            
            
               C 117/29
            
         Odvolanie podané 26. marca 2007: Belgické kráľovstvo proti rozsudku Súdu pre verejnú službu zo 16. marca 2007 vo veci F-92/05, Genette/Komisia
   (Vec T-90/07 P)
   (2007/C 117/46)
   Jazyk konania: francúzština
   Účastníci konania
   
      Odvolateľ: Belgické kráľovstvo (v zastúpení: L. Van den Broeck, splnomocnený zástupca)
   
      Ďalší účastníci konania: Emmanuel Genette, Komisia Európskych spoločenstiev
   Návrhy odvolateľa
   
               —
            
            
               zrušiť rozsudok Súdu pre verejnú službu zo 16. januára 2007 vo veci F-92/05.
            
         Odvolacie dôvody a hlavné tvrdenia
   Rozsudkom zo 16. januára 2007 vyhláseným vo veci F-92/05, Genette/Komisia, Súd pre verejnú službu (SVS) vyhovel žalobe podanej pánom Genette, ktorej predmetom bolo zrušenie rozhodnutia Komisie z 25. januára 2005 jednak o zamietnutí späťvzatia žiadosti o prevod jeho nárokov na dôchodok nadobudnutých v Belgicku podanej roku 2001 a jednak o zamietnutí povolenia podať novú žiadosť o prevod.
   Na podporu svojho odvolania Belgické kráľovstvo, vedľajší účastník prvostupňového konania na podporu návrhov Komisie, uvádza v prvom rade, že SVS nemal právomoc posúdiť z hľadiska belgického práva prípustnosť žiadosti o späťvzatie žiadosti o prevod do systému Spoločenstva nárokov na dôchodok nadobudnutých v Belgicku. Podľa odvolateľa SVS prekročil svoje právomoci, keď sa vyslovil k dosahu ustanovení belgického vnútroštátneho práva, ktoré sú uplatniteľné v prejednávanej veci.
   V druhom rade Belgické kráľovstvo tvrdí, že SVS porušil právo Spoločenstva, najmä ustanovenia služobného poriadku, pri posudzovaní prípustnosti novej žiadosti o prevod.
   Okrem toho Belgické kráľovstvo tvrdí, že SVS porušil právo Spoločenstva, keď nesprávne posúdil existenciu novej skutočnosti, pričom podľa neho sa toto posúdenie nemalo uskutočniť vo vzťahu k nadobudnutí účinnosti nového služobného poriadku, ale vo vzťahu k ustanoveniam belgického zákona.
   Na záver Belgické kráľovstvo uvádza dôvod založený na porušení zásady právnej istoty.